CELEX: 62008TN0369
Language: el
Date: 2008-09-04 00:00:00
Title: Υπόθεση T-369/08: Προσφυγή της 4ης Σεπτεμβρίου 2008 — EWRIA κ.λπ. κατά Επιτροπής

22.11.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 301/44
            
         Προσφυγή της 4ης Σεπτεμβρίου 2008 — EWRIA κ.λπ. κατά Επιτροπής
   (Υπόθεση T-369/08)
   (2008/C 301/75)
   Γλώσσα διαδικασίας: η αγγλική
   Διάδικοι
   
      Προσφεύγουσες: European Wire Rope Importers Association (EWRIA) (Hemer, Γερμανία), Câbleries Namuroises SA (Namur, Βέλγιο), Ropenhagen A/S (Vallensbæk Strand, Δανία), Eisen- und Stahlhandelsgesellschaft mbH (Kaarst, Γερμανία), Heko Industrieerzeugnisse (Hemer, Γερμανία), Interkabel Internationale Seil- und Kabel-Handels GmbH (Solms, Γερμανία), Jose Casañ Colomar SA (Valencia, Ισπανία), Denwire Ltd. (Dudley, Ηνωμένο Βασίλειο) (εκπρόσωπος: T. Lieber, δικηγόρος)
   
      Καθής: Επιτροπή των Ευρωπαϊκών Κοινοτήτων
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να κηρύξει παραδεκτή την προσφυγή·
            
         
               —
            
            
               να ακυρώσει την από 4 Ιουλίου 2008 απόφαση της Επιτροπής, περί απορρίψεως της αιτήσεως των προσφευγουσών για μερική ενδιάμεση επανεξέταση των μέτρων αντιντάμπινγκ που αφορούν τα συρματόσχοινα από χάλυβα (ΣΑΧ), προκειμένου να επανακαθορισθεί το πεδίο εφαρμογής των μέτρων και να εξαιρεθούν τα σχοινιά γενικής χρήσεως (ΣΓΧ) από τα προϊόντα που εμπίπτουν στο πεδίο εφαρμογής των μέτρων·
            
         
               —
            
            
               να υποχρεώσει την Επιτροπή να προβεί σε μερική ενδιάμεση επανεξέταση των μέτρων αντιντάμπινγκ που έχουν επιβληθεί στις εισαγωγές ΣΑΧ, να επανακαθορίσει το πεδίο εφαρμογής των μέτρων και να εξαιρέσει τα ΣΓΧ από το πεδίο εφαρμογής των μέτρων·
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Με την υπό κρίση προσφυγή, οι προσφεύγουσες ζητούν την ακύρωση της από 4 Ιουλίου 2008 αποφάσεως της Επιτροπής, περί απορρίψεως της αιτήσεως των προσφευγουσών για μερική ενδιάμεση επανεξέταση του δασμού αντιντάμπινγκ που έχει επιβληθεί στις εισαγωγές ορισμένων συρματόσχοινων και καλωδίων από σίδηρο ή από χάλυβα καταγωγής Λαϊκής Δημοκρατίας της Κίνας, Ινδίας, Νότιας Αφρικής, Ουκρανίας και Ρωσικής Ομοσπονδίας (1), προκειμένου να εξαιρεθούν τα σχοινιά γενικής χρήσεως (ΣΓΧ) από τα προϊόντα που εμπίπτουν στο πεδίο εφαρμογής του μέτρου. Η Επιτροπή αρνήθηκε να προβεί σε ενδιάμεση επανεξέταση του μέτρου, κρίνοντας ότι τα προσκομισθέντα στοιχεία δεν ήταν επαρκή για να αποδειχθεί ότι τα δύο είδη προϊόντων που εμπίπτουν στο πεδίο εφαρμογής των μέτρων, δηλαδή τα συρματόσχοινα από χάλυβα και τα σχοινιά γενικής χρήσεως, διαφέρουν ως προς τα ουσιώδη φυσικά, τεχνικά και χημικά χαρακτηριστικά τους.
   Οι προσφεύγουσες προβάλλουν τρεις ισχυρισμούς προς στήριξη των αιτημάτων τους.
   Πρώτον, οι προσφεύγουσες ισχυρίζονται ότι η άρνηση των Κοινοτικών Οργάνων να προβούν σε μερική ενδιάμεση επανεξέταση συνιστά παράβαση των άρθρων 11, παράγραφος 3, και 21 του βασικού κανονισμού (2). Οι προσφεύγουσες διατείνονται ότι η μεταβολή των συνθηκών, βάσει της οποίας δικαιολογείται η ενδιάμεση επανεξέταση, μπορεί να αφορά και τον ορισμό του οικείου προϊόντος.
   Δεύτερον, οι προσφεύγουσες υποστηρίζουν ότι η άρνηση των Κοινοτικών Οργάνων να προβούν σε μερική ενδιάμεση επανεξέταση συνιστά παραβίαση της αρχής της δικαιολογημένης εμπιστοσύνης ως προς τις προσφεύγουσες. Οι προσφεύγουσες ισχυρίζονται ότι η ίδια η Επιτροπή, με την ολοκλήρωση της επανεξετάσεως ενόψει της λήξεως ισχύος των μέτρων που αφορούσαν τα συρματόσχοινα από χάλυβα καταγωγής Λαϊκής Δημοκρατίας της Κίνας, Ινδίας, Νότιας Αφρικής και Ουκρανίας, τις παρότρυνε να υποβάλουν αίτηση μερικής ενδιάμεσης επανεξετάσεως προκειμένου να επανακαθορισθεί το πεδίο εφαρμογής των οικείων μέτρων.
   Τέλος, προσφεύγουσες ισχυρίζονται ότι τα Κοινοτικά Όργανα, μη προβαίνοντας σε ενδιάμεση επανεξέταση, υπέπεσαν σε πρόδηλη πλάνη εκτιμήσεως και σε παράβαση του άρθρου 1, παράγραφος 4, του βασικού κανονισμού, καθόσον στήριξαν την κρίση τους σε εξέταση υπερβολικά ευρείας κατηγορίας προϊόντων, γεγονός που τις οδήγησε σε σύγκριση ανόμοιων προϊόντων και, κατά συνέπεια, σε πεπλανημένα συμπεράσματα.
   
      (1)  Κανονισμός (ΕΚ) 1796/1999 του Συμβουλίου, της 12ης Αυγούστου 1999, όπως τροποποιήθηκε με τον κανονισμό (ΕΚ) 1858/2005 του Συμβουλίου, της 8ης Νοεμβρίου 2005, για την επιβολή οριστικού δασμού αντιντάμπινγκ στις εισαγωγές συρματόσχοινων και καλωδίων από χάλυβα καταγωγής Λαϊκής Δημοκρατίας της Κίνας, Ινδίας, Νότιας Αφρικής και Ουκρανίας μετά από επανεξέταση ενόψει της λήξεως ισχύος δυνάμει του άρθρου 11, παράγραφος 2, του κανονισμού (ΕΚ) 384/96 (ΕΕ 2005 L 299, σ. 1), και κανονισμός (ΕΚ) 1601/2001 του Συμβουλίου, της 2ας Αυγούστου 2001, όπως τροποποιήθηκε με τον κανονισμό (ΕΚ) 1279/2007 του Συμβουλίου, της 30ής Οκτωβρίου 2007, για την επιβολή οριστικού δασμού αντιντάμπινγκ σε ορισμένους τύπους συρματόσχοινων και καλωδίων από σίδηρο ή χάλυβα καταγωγής Ρωσικής Ομοσπονδίας και την κατάργηση των μέτρων αντιντάμπινγκ στις εισαγωγές ορισμένων τύπων συρματόσχοινων και καλωδίων από σίδηρο ή χάλυβα καταγωγής Ταϊλάνδης και Τουρκίας (ΕΕ 2007 L 285, σ. 1).
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996 L 56, σ. 1).